Jonas Dainius Ručinskas

Jonas Dainius Ručinskas (1938 m. birželio 11 d. Kelmėje – 2020 m. spalio 2 d. Vilniuje) – Lietuvos žurnalistas, publicistas.

Biografija 
Gimė Kelmėje, bet nemažą gyvenimo dalį praleido Šiauliuose. 1957 metais baigė Šiaulių darbo jaunimo vidurinę mokyklą. Dar besimokydamas dirbo Šiaulių rajono laikraštyje „Leninietis“, rašė apybraižas į žurnalus „Jaunimo gretos“, „Mūsų žodis“.

1959–1969 metais studijavo Vilniaus pedagoginiame institute lietuvių kalbą ir literatūrą, dirbo instituto laikraščio „Tarybinis pedagogas“ atsakingu sekretoriumi.

1965 m. buvo Šiaulių miesto laikraščio „Raudonoji vėliava“ kultūros skyriaus vedėjas. Vėliau apsigyveno Vilniuje. Nuo 1976 m. dirbo Laikraščių ir žurnalų susivienijimo „Periodika“ konsultantu, Vietinės pramonės ministerijos leidybos biuro vyr. redaktoriumi, išleido apie 60 leidinių apie šalies kultūros įstaigas, pramonės įmones.

1978 m. Vilniaus universitete baigė žurnalistiką ir nuo 1976 iki 2012 metų dirbo Eltos korespondentu. Daugiausia rašė žemės ūkio, gamtos apsaugos, teisėsaugos temomis. Ypač domėjosi aplinkosauga, jam labai rūpėjo Lietuvos gamta, jos išsaugojimas. Buvo vienas iš žurnalistų klubo A (Aplinkosauga) įsteigimo iniciatorių ir signatarų.

Nuo 1970 m. Lietuvos žurnalistų sąjungos narys. Paskutiniais gyvenimo metais daug rašė į sąjungos svetainę.

Bibliografija 
 Gyvenimo takais – su žurnalistika, 2018 m.

Apdovanojimai 
 2008 m. medalis „Už nuopelnus žurnalistikai“
 2009 m. Respublikinio Susisiekimo ministerijos konkurso laureatas

Šaltiniai 

Lietuvos žurnalistai
Lietuvos publicistai